
Dr. Horváth Zoltán Miklós 1942. május 15-én született Budapesten, gyógyszerész családban. Általános és középiskolai tanulmányait Debrecenben végezte, majd felvételt nyert a Szegedi Orvostudományi Egyetem Gyógyszerésztudományi Karára, ahol gyógyszerészi diplomáját 1967. február 4-én vette át. 

Gyógyszerészi tevékenységét a Hajdú-Bihar megyei tanács gyógyszertári központjánál kezdte beosztott gyógyszerészként, majd 1968. február 1-től már gyógyszertárvezetőként dolgozott. 1973. január 1-én kinevezték az akkor 700 ágyas berettyóújfalui Területi Kórház intézeti vezető főgyógyszerészévé. 2007-es nyugdíjba vonulásáig magas szakmai színvonalon, megszakítás nélkül látta el a kórházi gyógyszerészi feladatokat. Közben 1970-1988. között másodállásban toxikológus gyógyszerészként is dolgozott a Hajdú-Bihar megyei KÖJÁL alkalmazásában. Nyugdíjas gyógyszerészként 2007. november 1-től 2009. február 1-ig az EuroMedic Pharma által üzemeltetett debreceni Hibiszkusz Gyógyszertárat vezette. 
Rendszeres résztvevője volt a szakmai továbbképzéseknek. 1971-ben indult a Miskolcon megrendezett Rozsnyay Mátyás Emlékversenyen „Az etilmorfin hidroklorid és az acetilszalicilsav kombinációknál tapasztalt gyógyszerabuzusok biofamaciai megvilágítása” című előadásával. A témával kapcsolatos kísérletes munkáit a debreceni Kossuth Lajos Tudományegyetem Szerves Kémiai tanszékén Prof. Dr. Bognár Rezső akadémikus felügyelete mellett végezte. Munkája eredménye a Die Pharmacie 1973. áprilisi számában került publikálásra. 
1980-ban Gyógyszerellátási és gyógyszerügyi szervezés szakgyógyszerész címet szerzett, majd 2004-ben Kórházi gyógyszerész szakvizsgát tett kiváló eredménnyel. 1986-ban angol nyelvből állami nyelvvizsgát tett. 1996. május 10-én a Budapesti Közgazdaságtudományi Egyetem Gyógyszerügyi menedzser szakán szerzett másoddiplomát.
Dr. Horváth Zoltán 2014. február 20-án életének 72. évében tragikus hirtelenséggel távozott körünkből. Halálával egy nagy tudású, vidám, életszerető, minden kollégája által tisztelt és szeretett kiváló egyéniséget veszített el a magyar kórházi gyógyszerészet. 
Tisztelettel és szeretettel őrizzük emlékét.

